**Britannia Hotel** er et hotell i Dronningens gate 5 i Trondheim. Hotellet åpnet i 1870 og er ansett som et av Trondheims beste. Det åpnet igjen 1. april 2019 etter å ha vært stengt for en omfattende oppussing fra sommeren 2016.

Bakgrunn
--------

Palmehaven, Hotel Britannia, mellom 1920 og 1930
Baren i Britannia etter oppussingen fra 2016 til 2019.
Hotellet åpnet i 1870. Dagens hovedbygning ble tegnet av arkitekt Karl Norum og stod ferdig i 1897. Britannia er et 5-stjerners hotell og har 257 rom og suiter. Hotellet rommer også den kjente restauranten Palmehaven, en speilsal, salonger, kurs- og konferansefasiliteter samt fire restauranter og to barer.

Blant kjente personer som har bodd på hotellet, er keiser Vilhelm II av Tyskland, dronning Elizabeth, kong Chulalongkorn av Thailand, kong Oscar II, kong Haakon VII, kong Olav V, kong Harald V, dronning Sonja, Fridtjof Nansen, Jay-Z og Beyoncé.

Britannia samarbeider fra 2013 med Thon Hotels; tidligere var hotellet i en periode tilknyttet Rica Hotels. Britannia Hotel ble kjøpt av Odd Reitan i 2015.

### Oppussing

Hotellet ble i juli 2016 stengt for en større oppussing. Deler av bygningen var i svært dårlig stand. Blant annet var deler av bærebjelkene så svekket at de kunne falt ned innen 10–15 år. Renovasjonen av hotellet tok nær tre år, og anslått kostnad er 1,2 milliarder kroner. Åpning etter oppussing var 1. april 2019. Hotellet er medlem av kjeden *The Leading Hotels of the World.* Kun Hotel Continental er ellers medlem i Norge.

Palmehaven
----------

Palmehaven er en av Trondheims mest kjente restauranter og sto ferdig i mai 1918. Den har en kapasitet på 450 personer i bankett. Den er bygget med en hvelving som en stjernehimmel, og inneholder en maurisk have. Ved renoveringen er Palmehaven i hovedsak bevart som den var, men det er ikke lenger glasstak. Derimot er det en himling med «liksomstjerner».

Britannia Spa
-------------

Under den store oppussingen av Britannia Hotel ble det også bygget et nytt spa på hotellet som har fått navnet Britannia Spa. Spa-avdelingen inneholder et innendørs badebasseng, boblebad, flere badstuer og behandlingsrom. Siden åpningen i 2019 har Britannia Spa fått veldig gode tilbakemeldinger og de har blitt kåret til Norges beste spahotell av flere nettaviser og reisemagasiner.

Referanser
----------

1. 1 2  Frank Cadamarteri (24. juni 2018). «Vil sette Trondheim på kartet gjennom eksklusiv kjede». Adresseavisen. Besøkt 8. november 2018.
2. 1 2 3  Øystein Lie (25. mars 2019). «Odd Reitan har rehabilitert trønderhotell for 1,2 milliarder». Dagens Næringsliv, D2. Besøkt 25. mars 2019.
3. ↑  Jøte Toftaker, Nareas Sae-Kow (31. mars 2019). «Har bladd opp over én milliard kroner for å pusse opp ikonisk luksushotell». NRK. Besøkt 31. mars 2019.
4. ↑  Marit Langseth, Stein Lorentzen, Jørgen Leangen (2. desember 2016). «– Bærebjelkene kunne ramlet ned innen få år». NRK. Besøkt 31. mars 2019. «– Enkelte av stokkene er såpass dårlige at de antageligvis ville ramlet ned innen 10–15 år selv, sier prosjektleder for bygginga, Arne Opsal.»
5. ↑  Jøte Toftaker, Nares Sae-Khow (31. mars 2019). «Har bladd opp over én milliard for å pusse opp ikonisk luksushotell». NRK. Besøkt 31. mars 2019. «I 1918 sto den eksotiske Palmehaven ferdig, som har vært et av kjennemerkene til Britannia.»
6. ↑  «Nettavisen.no - Vi har besøkt Nordens beste hotell».
7. ↑  «dinstorbyferie.no - Dette er 10 av de beste spahotellene i Norge».

Eksterne lenker
---------------

* Britannia Hotels nettsted

|  |  |
| --- | --- |
| Oppslagsverk/autoritetsdata | Wikistrinda **·** VIAF
 |